和許尉小洞庭韻  其二
作者：王炎
朝代：宋

paragraphs: 少時耕釣爲生涯，早知臭腐空神奇。
一丘一壑有佳處，人棄我取如拾遺。
晚將數雛就斗食，非願厚祿多如茨。
山林習氣今尚在，前身疑是王獻之。
君王垂拱似虞夏，朝野多暇時雍熙。
公庭日晡鳬鶩散，屐齒小穿山徑蹊。
隠仙一見即首肯，百鍾索酒傾琉璃。
湖山亦爲開畫笥，烟霏空翠俱熹微。
幼輿風度極灑灑，計然策畫徒規規。
蒼松奮鬣倚風嘯，候鴈張羽粘天飛。
君山洞庭日在眼，不復引領巴丘西。
急呼泓穎共著語，境勝頗與詩相宜。
詩成却憶梅子真，烏用一官黄綬爲。
江頭誰是吹笛叟，爲公度此瓊瑶詞。
喚起羣龍出平湖，屬渠扶柂從東歸。